*Pranešimas žiniasklaidai*

*2022 m. birželio 30 d.*

**L. Jankauskas tapo „AmerisourceBergen“ paslaugų centro Lietuvoje vadovu**

**Pasaulinės sveikatos paslaugų įmonės „AmerisourceBergen“ verslo paslaugų centro Lietuvoje vadovu paskirtas Lukas Jankauskas. Naujasis paslaugų centro direktorius vadovaus daugiau nei 250 žmonių komandai.**

L. Jankauskas bus atsakingas už strateginę ir tvarią „AmerisourceBergen“ pasaulinio verslo paslaugų centro plėtrą. „AmerisourceBergen“ Lietuvoje veikia kaip UAB „World Courier (Lithuania)“ ir per artimiausius porą metų planuoja išsiplėsti iki daugiau nei 700 darbuotojų.

„Mūsų paslaugų centras Lietuvoje per mažiau nei trejus metus išaugo į vieną didžiausių „AmerisourceBergen“ komandų už JAV ribų. Turime ambicingą tikslą per ateinančius 5 metus šį centrą padidinti dar tris kartus, nes esame sužavėti vietinių talentų kokybe. Tai buvo viena iš priežasčių pasikviesti į savo vadovų komandą Luką. Jis turi vertingos ir plačios patirties auginant ir vadovaujant panašia veikla užsiimantį paslaugų centrą. Be to, jo požiūris puikiai atitinka mūsų tikslus ir principus. Aš tikiu, kad jis sėkmingai suburs komandą bendram tikslui siekti“, – sako Trevoras Hanbury, „World Courier (Lithuania)“ vykdomasis direktorius.

Prieš prisijungdamas prie „AmerisourceBergen“, L. Jankauskas aštuonerius metus vadovavo „R1 RCM“ (buvęs „Intermedix Lietuva“) sveikatos apsaugos ir paslaugų centrui. Iš viso L. Jankauskas turi sukaupęs daugiau nei 15 metų vadovavimo paslaugų centrams patirties.

„Labai vertinu gautą galimybę prisidėti prie pasaulinės sveikatos priežiūros ir vaistų platinimo lyderės „AmerisourceBergen“ veiklos Lietuvoje. Paslaugų centrų rinka mūsų regione yra itin konkurencinga, tačiau tikiu, kad tikslinga organizacija, kurios misija yra kurti sveikesnę ateitį, bei išskirtinė organizacinė kultūra padės ir toliau mums pritraukti ryškiausius talentus bei stiprinti „AmerisourceBergen“ poziciją tarp geriausių paslaugų centrų Lietuvoje ir regione“, – sako L. Jankauskas.

Nuo 2019 m. „AmerisourceBergen“ paslaugų centrui vadovavo Eglė Šatkovskienė, sėkmingai išauginusi komandą iki daugiau nei 200 darbuotojų ir pelniusi centrui reikšmingų įvertinimų. „AmerisourceBergen“ kartu su „World Courier (Lithuania)“ dvejus metus iš eilės Vidurio ir Rytų Europos regione gavo apdovanojimus už didžiausią darbdavio transformaciją bei socialinio atsakingumo iniciatyvas. E. Šatkovskienė ir toliau dirbs „AmerisourceBergen“ komandoje paslaugų centro administracijos ir transformacijos projektų vadove.

„Fortune 500“ reitinge 10-ą vietą užimantis „AmerisourceBergen“ pasaulinį verslo paslaugų centrą Lietuvoje atidarė 2019 m. Šiuo metu centre dirba daugiau nei 250 darbuotojų, užtikrinančių visuotinį palaikymą įvairiems „AmerisourceBergen“ verslo padaliniams ir funkcijoms, tarp kurių – IT, finansai ir apskaita, kokybės užtikrinimas, robotizuotas procesų automatizavimas, klientų aptarnavimas ir operacijos, pardavimų palaikymas, verslo analizė ir kt.

Per ateinančius porą metų „AmerisourceBergen“ ketina stipriai išplėsti esamą veiklą ir pridėti naujų paslaugų, kurios bus teikiamos iš Lietuvos, iš viso sukuriant 500 naujų darbo pozicijų. Bendrovė šiuo metu siūlo darbo ir karjeros galimybes patyrusiems ir jaunesniems talentams, investuoja į pradinio lygio mokymus bei nuolatinį profesinį tobulėjimą.

**Apie „AmerisourceBergen“**

„AmerisourceBergen“ kuria teigiamą poveikį žmonių ir bendruomenių sveikatai visame pasaulyje, skatindama vaistų ir sveikatos priežiūros produktų kūrimą ir tiekimą. Kaip pirmaujanti pasaulinė sveikatos priežiūros įmonė, daugiausia užsiimanti vaistų platinimu ir sprendimų gamintojams, vaistinėms ir tiekėjams kūrimu, mes kuriame neprilygstamą prieinamumą, efektyvumą ir patikimumą žmonių ir gyvūnų sveikatai. 42 tūkst. mūsų pasaulinės komandos narių siekia bendro tikslo – vieningai kurti sveikesnę ateitį. „AmerisourceBergen“ užima 10 vietą „Fortune 500“ reitinge, o įmonės metinės pajamos viršija 200 mlrd. JAV dolerių. Sužinokite daugiau adresu <https://amerisourcebergen.com/>

**Kontaktai žiniasklaidai**

Greta Jankaitytė

co:agency vyr. projektų vadovė

+37061273440

greta.j@coagency.lt